text: MC'er død efter bilist kørte ud foran ham 
  03 august 2012 kl. 06.31
  En 19-årig mand blev dræbt, da han på motorcykel ramte en bil ved Grønlandsparken i Esbjerg.
  - Han kommer kørende på motorcykel ad Grønlandsparken, da han i krydset med Fridtjof Nansens Vej rammer en bil, fortæller vagtchefen ved Syd- og Sønderjyllands Politi, Søren Strægaard.
   - Han bliver bragt til sygehuset, men er død ved ankomsten, fortsætter han.
   
  
  Kørte for hurtigt? 
  Politiet oplyser, at bilisten kørte frem for ubetinget vigepligt, og motorcyklisten kørte derfor frontalt ind i siden på køretøjet.
  - Bilen har vigepligt i krydset, men på den anden side ved vi ikke, hvor hurtigt motorcyklen kørte, siger Søren Strægaard.
  Der skal nu laves en undersøgelse for at fastslå motorcyklistens fart på ulykkestidspunktet.
  